Sennentuntschi (Film)
Sennentuntschi isch dr Name vom ene Schwiizer Film us em Johr 2010. Dr Regisseur isch dr Michael Steiner, s Draihbuech hai d Stefanie Japp, dr Michael Steiner und dr Michael Sauter gschriibe. D Dialog si uf Schwiizerdütsch.

De Film isch a de Eröffnig vom 6. Zurich Film Festival am 23. September 2010 urufgfüert worde. Am 14. Oktober 2010 hät de Film i de Schwizer Kino gstartet.

Inhalt 
In eme abglägene Bärgdorf in de Schwiizer Alpe erschiint im Johr 1975 e schöni Frau und niemer weiss vo wo si chunnt. Vu dr verschlossene Dorfgmeinschaft wird si nit duldet, wäge däm flichtet si in d Bärg.

Di drej einsame Senne Martin, Erwin un Albert dräffe si un halte si fir e Sennetuntschi, wel si am Dag dervor e sonige Buppe baschtlet gha hän. Di drej versinke im Absinth-Rusch un vergwaltige di uubekannt Frau. Si rächt sich und deedet zerscht d Geiße vu dr Alp. Au di drej Senne chemme um s Läbe, wäge was si ne aaduet oder dur eigeni Gwalt.

Der Dorfbolizischt Reusch het derwyyl uusegfunde, ass di jung Frau d Dochter vum Bfaarer isch, wu si ihr ganz Läbe im Chäller gfange ghalte het, wäge däm cha si nit schwätze. Dr Bfaarer wird verhaftet.

Dr Bolizischt suecht d Frau in dr Bärge un findet si ellei uf dr Alp. Si sait ihm, ass si d Senne umbrocht het un flichtet, doderby ghejt si in e Schlucht. Dr Reusch findet d Lyyche vu dr Senne un bringt sich um, wel er sich schuldig fielt.

Schauspiiler 
D Roxane Mesquida spiilt im Film di unbekannti jungi Frau, s Sännetuntschi. De Andrea Zogg, de Carlos Leal und de Joel Basman sind die drei Sänne uf de Alp. De Nicholas Ofczarek versuecht als Dorfpolitischt e chli Liecht i di ganz Gschicht z bringe.

Ehrige 
Im Johr 2011 hät de Film Sennentuntschi am Filmfestival z Locarno d Schwizer Filmpärle i de Sparte «Bester Spielfilm» vo art-tv.ch öbercho.

Weblink 
 Offizielli Website vom Film
 
 Sennentuntschi Filmbeschrybig uf de Website vom Zurich Film Festival

Noowiis 

Schwizer Film
Filmditel